Σε εξέλιξη βρίσκονται από το πρωί της Πέμπτης εργασίες ανάπλασης στην πλατεία Εξαρχείων.

Ειδικότερα, εργαζόμενοι προβαίνουν σε φυτεύσεις και συντήρηση του υπάρχοντος πρασίνου, αντικαθιστούν λάμπες στις κολώνες, επισκευάζουν ηλεκτρολογικές βλάβες και αντικαθιστούν τα σπασμένα και φθαρμένα πλακάκια στο διάζωμα της πλατείας. Επίσης, βάφουν τα παγκάκια και τους στύλους. Ακόμη, η πλατεία πλύθηκε με νερό και ειδικό υγρό σε όλη την έκτασή της και αφαιρέθηκαν κάποια μεγάλα αντικείμενα που υπήρχαν εδώ και καιρό εγκαταλειμμένα εκεί. Τέλος, καθαρίστηκε και συντηρήθηκε το άγαλμα που υπάρχει στο σημείο.

Σε ανακοίνωση του δήμου υπογραμμίζονται όσα επανειλημμένα έχει δηλώσει ο δήμαρχος Αθηναίων, Κώστας Μπακογιάννης, ότι αυτές οι παρεμβάσεις, τόσο στο κέντρο της Αθήνας όσο και στις γειτονιές της, για καθαριότητα, εμπλουτισμό του πρασίνου, περισσότερο φωτισμό και ενίσχυση του αισθήματος ασφάλειας που βελτιώνουν την καθημερινότητα των Αθηναίων θα συνεχισθούν και έχουν πλέον «μόνιμο χαρακτήρα».

Οι εργασίες αναμένεται να συνεχιστούν και το επόμενο χρονικό διάστημα. Αξίζει να σημειωθεί ότι η παρουσία της αστυνομίας στην περιοχή είναι ισχυρή. Πηγές του δήμου Αθηναίων διαμήνυσαν ότι επιδίωξη αποτελεί η επιστροφή της πλατείας στους κατοίκους των Εξαρχείων, όπως ακριβώς συμβαίνει σε κάθε πλατεία της Αθήνας. Υπενθυμίζεται ότι τις προηγούμενες ημέρες, συνεργεία του δήμου απομάκρυναν το κοντέινερ των αντιεξουσιαστών.